./data/phi0914/phi00133/phi0914.phi00133.perseus-lat1.xml
Titus Livius (Livy)
Amynander, Athamanum rex, paucis sententiam absolvit: ita componendam pacem esse, ut Graecia etiam absentibus Romanis satis potens tuendae simul pacis libertatisque esset          Aetolorum asperior oratio fuit, qui pauca praefati recte atque ordine              imperatorem Romanum facere, quod, quos belli socios habuisset, cum iis communicaret pacis consilia;              falli autem eum tota re, si aut Romanis pacem aut Graeciae libertatem satis firmam se credat relicturum nisi Philippo aut occiso aut regno pulso; quae utraque proclivia esse, si fortuna uti vellet               ad haec Quinctius negare Aetolos aut moris Romanorum memorem aut sibi ipsis convenientem sententiam dixisse               et illos prioribus omnibus conciliis conloquiisque de condicionibus pacis semper,       non       ut ad internecionem bellaretur,              disseruisse, et Romanos praeter vetustissimum morem victis parcendi praecipuum clementiae documentum dedisse pace Hannibali et Carthaginiensibus data               omittere se Carthaginienses; cum Philippo ipso quotiens ventum in conloquium? nec umquam, ut cederet regno, actum esse  an, quia victus proelio foret, inexpiabile bellum factum?         cum armato hoste infestis animis concurri debere; adversus victos mitissimum              quemque animum maximum habere               libertati Graeciae videri graves Macedonum reges; si regnum gensque tollatur, Thracas, Illyrios, Gallos deinde, gentes feras et indomitas, in Macedoniam se et in Graeciam effusuras               ne proxima quaeque amoliendo maioribus gravioribusque aditum ad se facerent               interfanti deinde Phaeneae, praetori Aetolorum, testificantique, si elapsus eo tempore Philippus foret, mox gravius eum rebellaturum, ‘desistite tumultuari’              inquit, ‘ubi consultandum est  non iis condicionibus inligabitur rex, ut movere bellum possit ’         hoc dimisso concilio postero die rex ad fauces, quae ferunt in Tempe —              is datus erat locus conloquio —, venit; tertio die datur ei Romanorum ac sociorum frequens concilium               ibi Philippus perquam prudenter iis, sine quibus pax impetrari non poterat, sua potius voluntate omissis quam altercando extorquerentur,              quae priore conloquio aut imperata a Romanis aut postulata ab sociis essent, omnia se concedere, de ceteris senatui permissurum dixit               quamquam vel inimicissimis omnibus praeclusisse vocem videbatur, Phaeneas tamen Aetolus cunctis tacentibus ‘         quid? nobis’ inquit,              ‘Philippe, reddisne tandem Pharsalum et Larisam Cremasten et Echinum et Thebas Phthias?              ’ cum Philippus nihil morari diceret, quo minus reciperent, disceptatio inter imperatorem Romanum et Aetolos orta est de Thebis;              nam eas populi Romani iure belli factas esse Quinctius dicebat, quod integris rebus, exercitu ab se admoto, vocati in amicitiam, cum potestas libera desciscendi ab rege esset, regiam societatem Romanae praeposuissent;              Phaeneas et pro societate belli, quae ante bellum habuissent, restitui Aetolis aecum censebat et ita in foedere primo cautum esse,         ut belli              praeda rerum, quae ferri agique possent, Romanos, ager urbesque captae Aetolos sequerentur               ‘vos’ inquit ‘ipsi’ Quinctius ‘societatis istius leges rupistis, quo tempore relictis nobis cum Philippo pacem fecistis               quae si maneret, captarum tamen urbium illa lex foret; Thessaliae civitates sua voluntate in dicionem nostram venerunt ’              haec cum omnium sociorum adsensu dicta Aetolis non       in       praesentia modo gravia auditu, sed mox etiam belli causa magnarumque ex eo cladium iis fuerunt               cum Philippo ita convenit, ut Demetrium filium et quosdam ex amicorum numero obsides et ducenta talenta daret, de ceteris Romam mitteret legatos;              ad eam rem quattuor mensum indutiae essent  si pax non impetrata ab senatu foret, obsides pecuniamque reddi Philippo receptum est  causa Romano imperatori non alia maior fuisse dicitur maturandae pacis, quam quod Antiochum bellum transitumque in Europam moliri constabat